Document ID: 32013D0740

РЕШЕНИЕ ЗА ИЗПЪЛНЕНИЕ НА КОМИСИЯТА
от 7 ноември 2013 година
за приемане на седми актуализиран списък на териториите от значение за Общността в Атлантическия биогеографски регион
(нотифицирано под номер C(2013) 7357)
(2013/740/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Атлантическият биогеографски регион, посочен в член 1, буква в), подточка iii) от Директива 92/43/ЕИО, обхваща намиращите се в ЕС територии на Ирландия, Нидерландия и Обединеното кралство, както и части от намиращите се в ЕС територии на Белгия, Дания, Германия, Испания, Франция и Португалия, както е обозначено на биогеографската карта, одобрена на 20 април 2005 г. от комитета, създаден съгласно член 20 от посочената директива, наричан по-долу за краткост „Комитетът по местообитанията“.
(2)
В контекста на започналия през 1995 г. процес е необходимо да бъде постигнат допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в ЕС.
(3)
Първоначалният списък и първите шест актуализирани списъка на територии от значение за Общността в Атлантическия биогеографски регион по смисъла на Директива 92/43/ЕИО бяха приети с решения 2004/813/ЕО (2), 2008/23/ЕО (3), 2009/96/ЕО (4), 2010/43/ЕС (5), 2011/63/ЕС (6) и с решения за изпълнение 2012/13/ЕС (7) и 2013/26/ЕС (8) на Комисията. Въз основа на член 4, параграф 4 и член 6, параграф 1 от Директива 92/43/ЕИО съответната държава членка определя териториите, включени в списъка на териториите от значение за Общността в Атлантическия биогеографски регион, за специални защитени зони във възможно най-кратък срок и не по-късно от шест години, като установява приоритетите по отношение на защитата и необходимите мерки за защита.
(4)
В условията на динамично адаптиране на мрежата „Натура 2000“ списъците на територии от значение за Общността редовно се преразглеждат. Поради това е необходимо списъкът на тези територии в Атлантическия биогеографски регион да се актуализира.
(5)
От една страна, актуализацията на списъка на териториите от значение за Общността в Атлантическия биогеографски регион се налага, за да се включат допълнителни територии, които в периода от 2011 г. насам са предложени от държавите членки като територии от значение за Общността в Атлантическия биогеографски регион по смисъла на член 1 от Директива 92/43/ЕИО. За тези допълнителни територии задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да влязат в сила във възможно най-кратък срок и не по-късно от шест години от приемането на настоящото решение.
(6)
От друга страна, актуализацията на списъка на териториите от значение за Общността в Атлантическия биогеографски регион е необходима, за да бъде отразена всяка промяна в информацията за териториите, представена от държавите членки след приемането на първоначалния списък и на първите шест актуализирани списъка на ЕС. В този смисъл настоящият актуализиран списък на териториите от значение за Общността в Атлантическия биогеографски регион представлява консолидирана версия на списъка на териториите от значение за Общността в Атлантическия биогеографски регион. Необходимо е да се подчертае, че за всяка територия, включена в настоящото решение, задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да влязат в сила във възможно най-кратък срок и не по-късно от шест години от приемането на съответния списък на териториите от значение за Общността, в който въпросната територия е включена за първи път.
(7)
По отношение на Атлантическия биогеографски регион списъците на предложените територии от значение за Общността по смисъла на член 1 от Директива 92/43/ЕИО са предадени на Комисията от съответните държави членки в периода между март 2002 година и февруари 2013 година, в съответствие с член 4, параграф 1 от посочената директива.
(8)
Заедно със списъците на предложените територии е представена и информация за всяка територия. От 2012 г. тази информация се представя посредством формуляр, установен с Решение за изпълнение 2011/484/ЕС на Комисията (9).
(9)
Тази информация включва картата на територията, изпратена от съответната държава членка, наименованието, местоположението и площта на територията, както и данните, получени в резултат от прилагането на критериите, посочени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от съответните държави членки, в който са посочени също и териториите с приоритетни типове естествени местообитания или с приоритетни биологични видове, следва да се приеме актуализиран списък на териториите, избрани за територии от значение за Общността в Атлантическия биогеографски регион.
(11)
Данните за съществуването и разпространението на типовете естествени местообитания и биологичните видове се обогатяват постоянно в резултат на наблюдението съгласно член 11 от Директива 92/43/ЕИО. Следователно оценката и изборът на териториите на равнището на ЕС са направени въз основа на най-надеждната налична към настоящия момент информация.
(12)
Някои държави членки не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои биологични видове. За тези типове местообитания и биологични видове следователно не може да се направи заключението, че мрежата „Натура 2000“ е завършена. Като се има предвид времето, допълнително необходимо за получаване на информация и за постигане на съгласие с държавите членки, необходимо е да се приеме актуализиран списък на територии, който трябва да бъде преразглеждан съгласно член 4 от Директива 92/43/ЕИО.
(13)
Тъй като данните за съществуването и разпространението на някои типове естествени местообитания от приложение I и на някои биологични видове от приложение II към Директива 92/43/ЕИО са все още непълни, не може да се направи заключение дали мрежата „Натура 2000“ е завършена или незавършена. Ако е необходимо, списъкът следва да се преразглежда в съответствие с член 4 от Директива 92/43/ЕИО.
(14)
За постигане на по-голяма яснота и прозрачност Решение за изпълнение 2013/26/ЕС следва да бъде отменено.
(15)
Мерките, предвидени в настоящото решение, са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
В приложението към настоящото решение се съдържа седмият актуализиран списък на териториите от значение за Общността в Атлантическия биогеографски регион в съответствие с член 4, параграф 2, трета алинея от Директива 92/43/ЕИО.
Член 2
Решение за изпълнение 2013/26/ЕС се отменя.
Член 3
Адресати на настоящото решение са държавите членки.
Съставено в Брюксел на 7 ноември 2013 година.

Labels: 19
20